Source: https://www.drkolozsvariugyvediiroda.hu/l/lakashasznalat-volt-hazastarsak-eseten/
Timestamp: 2019-06-18 23:27:52
Document Index: 16107844

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'Kúria ']

Lakáshasználat volt házastársak esetén :: Dr-kolozsvari-ugyvedi-iroda
Lakáshasználat volt házastársak esetén
Nincsen helye a lakáshasználat családjogi jogcímen történő újraszabályozásának, ha az ingatlanon fennálló közös tulajdon megszüntetését követően a volt házastárs quasi bérlőként marad a lakásban, majd a bérleti díj nemfizetése miatt kiköltöztetésére kerül sor. Ebben az esetben a lakáshasználati jog ellenértékére sem tarthat igényt. (BH 2017.1.19.)
Házastársak felbontották házasságukat, közös tulajdonukban állt egy ingatlan. Az egyik volt házastárs az ingatlanból kiköltözni nem kívánt, ezért a bíróság a közös tulajdont úgy szüntette meg a felek között, hogy a bent lakó volt házastárs 1/2 tulajdonjogát a lakott értéknek megfelelő értékben a másik házastárs kizárólagos tulajdonába adta. Így a bent lakó volt házastárs az ingatlant tovább használhatta lakáshasználati díj ellenében (ezt a tulajdonos volt házastársnak kellett megfizetnie). Azonban egy idő után a lakáshasználati-díj fizetési kötelezettségének nem tett eleget a bent lakó fél, ezért a bíróság az ingatlan kiürítésére kötelezte, amelynek önként nem tett eleget, így bírósági végrehajtás során kiköltöztették.
Ezek után a kiköltöztetett fél a bírósághoz fordult annak érdekében, hogy a lakáshasználatot újra szabályozza, illetve hogy a volt házastársa fizesse meg számára a lakáshasználati jog ellenértékét arra hivatkozással, hogy a bíróság nem értékelte a felek közti családjogi jelleget és körülményeiben lényeges változás következett be. Az első fokú bíróság elutasította a keresetet azzal az indoklással, hogy a quasi bérleti jogviszonyukra az Ltv. (un. lakástörvény) a irányadó, itt szerződésszegés miatti felmondás történt a bent lakó fél részére. (Megjegyzés: a bent lakó félnek a lakás használatáért lakáshasználati-díjat kellett volna fizetnie a tulajdonos felé.)
A fellebbezést követően a másodfokú bíróság is helybenhagyta az első fok ítéletét.
Ezt követően a bentlakó fél a Kúriához fordult felülvizsgálati kérelmével, azonban a Kúria megállapította, hogy az eljáró bíróságok helyesen jártak el. Mivel a bent lakó fél a quasi bérleti jogviszonyban kötelezettségét megszegte, ennek jogkövetkezményeként a jogviszonyát megszüntették, ezért a volt házastársa a házastársi közös lakás használatának rendezéséhez tapadó lakáshasználati jog ellenérték megfizetésére sem kötelezhető.